Aase D. Madsen (DF), 2004-11-26:
I Dansk Folkeparti er vi tilfredse med, at regeringen – ganske vist efter 3 års betænkningstid – har taget skridt til at privatisere statsselskabet DONG.
At der i første omgang kun udbydes 49 pct. af aktierne på børsen, har Dansk Folkeparti accepteret gennem den brede politiske aftale, der blev indgået den 7. oktober i år om vilkårene for salg af DONG's aktier.
Men jeg vil gerne tilføje, at Dansk Folkeparti principielt mener, at det ikke er en statsopgave at eje og drive konkurrenceudsatte, kommercielle virksomheder, og vi ser derfor gerne, at en fuld privatisering af DONG ikke ligger alt for langt ude i fremtiden.
Indtil det sker, er det imidlertid utrolig vigtigt at fjerne enhver form for mistanke om, at DONG får en konkurrencefordel, fordi infrastrukturen stadig ligger i DONG's kommercielle selskab, så derfor må vi se på, om de gældende regelsæt er restriktive nok, så aktørerne på området kan få fuld tillid til, at DONG ikke får uretmæssige konkurrencefordele.
I Rothschildrapporten peges der også på, at bekymringen om ejerskab af og adgang til gasinfrastrukturen er berettiget.
Det foreslås derfor, at der før enhver privatisering skal ske en gennemgang af tilstrækkeligheden og hensigtsmæssigheden ved lovregulering og af de ressourcer, der står til rådighed til håndhævelsen heraf, som det udtrykkes i rapporten.
I øvrigt finder Dansk Folkeparti det uacceptabelt, at aftalen om salg af DONG-aktier er blevet brugt som en politisk løftestang for at få gennemtrumfet en fusion mellem DONG og Elsam.
Efter Dansk Folkepartis mening helliger det politiske mål ikke midlet i dette tilfælde, og den forsøgte tommelskruemetode fra DONG's side får absolut ikke topkarakter for den kunstneriske udførelse, tværtimod.
Dansk Folkeparti må konstatere, at de i alt 11 linjer, den politiske aftale består af, og finansministerens meget lidt detaljerede lovforslag, der skal udmønte denne aftale, vil få meget vidtrækkende konsekvenser for den danske energisektor og for samfundsøkonomien fremover.
Der er mange løse ender, der skal komme styr på i forbindelse med det kommende udvalgsarbejde, herunder en nøje afgrænsning af, hvor mange af DONG's datterselskaber og andre tilknyttede selskaber staten overtager.
Specielt DONG's efterforskning og produktionsaktiviteter er et meget vigtigt område at få helt klart belyst, og forholdene vedrørende det nye statsselskab, der skal varetage statens ejerandel i Nordsøen, herunder DUC-ejerandelen, fra 2012, skal der ligeledes udformes et helt korrekt regelsæt for.
Dansk Folkeparti påpegede under nordsøforhandlingerne, at dette skulle ske i forbindelse med DONG's privatisering.
Prisfastsættelser og tilbagekøbsvilkår i forbindelse med infrastrukturen kan ligeledes være problematisk, og lovforslaget er ikke ligefrem lysende klart formuleret på dette område.
Her på falderebet før privatiseringen når DONG at købe 10 pct. af et norsk gasfelt for den nette sum af 7 mia. kr., og i dag læser vi i avisen, at også en del af et tysk energiselskab er blevet erhvervet, og at prisen her er 0,5 mia. kr.
Da det reelt drejer sig om statsmidler, kunne de mange milliarder lune godt i statskassen i forbindelse med f.eks. finanslovforhandlingerne, men vi vil håbe på og krydse fingre for, at transaktionerne på længere sigt vil vise sig at være milliarderne værd.
Til slut vil jeg sige, at Dansk Folkeparti er meget opmærksom på, at både vilkårene for aktieselskabet og den mekanisme, der skal sikre den fortsatte kontrol med infrastrukturen, skal forelægges Finansudvalget, inden aktiesalget bliver gennemført.
Ligeledes skal Finansudvalget forelægges en eventuel fusion med andre energiselskaber, der vil ændre statens ejerandel i DONG, men det må være en forudsætning, at også Det Energipolitiske Udvalg bliver aktivt inddraget i forbindelse med udmøntning af de regelsæt, der i øvrigt skal udformes i forbindelse med dette lovforslag.
Dansk Folkeparti havde gerne set, at vi med det samme overtog lagrene og søledningerne fra DONG, men det gør vi altså ikke, for det er der en aftale om.
Det er klart, at det vil vi se meget nøje på.
Men når vi har et forlig, hvor alle vagthundene er med, lige fra Socialdemokratiet til SF og hele vejen rundt, skal man ikke komme og fortælle mig, at vi laver noget, som ikke tager det yderste hensyn til, at vi får den bedste aftale om prisen for nettenes overtagelse.